**Todd Smith (2) Nyelveken-szólás – a legtöbb vitát kiváltó Bibliai téma (A „Van Több” műsorban)**

***BOB****: Üdvözlök mindenkit a „Van több” műsorában, melynek mai házigazdája jómagam vagyok, Bob Duvall. Itt van velem Todd Smith pásztor és nagyon izgatott vagyok, mivel azzal a kérdéssel fogunk foglalkozni, ami a legtöbb vitát kiváltó témája a Bibliának. De mielőtt rátérnénk erre, Todd, te egykor egy Déli-Baptista pásztor voltál egy georgiai kisváros templomának lelkésze, azonban több tízezer embert érintett meg az, ami mostanában a Gyülekezetedben zajlik. Mi történik most ott?*

**TODD**: Nos, az ébredés kellős közepén vagyunk, leszállt Isten dicsősége, és az elmúlt két év során több mint 13.000 embert merítettünk be a mi kis Gyülekezetünkben, a kis közösségünkben. A szó szoros értelmében tűz van abban a bemerítési vízben, és az emberek jönnek, hogy Istennel találkozzanak bemerítéskor.

***BOB****: Én is jártam a Gyülekezetedben, és azon az alkalmon is folyamatosan ment a bemerítés. Volt az imaházban egy beépített bemerítő medence, azon felül egy föld feletti medence, plusz még egy másik medence is egy másik részen. Ennek ellenére is, nagyon hosszú ideig eltartott, amíg az összes ember sorra került. Oké, akkor most foglalkozzunk azzal a kérdéssel: Mi a legtöbb vitát kiváltó témája a Bibliának? Emberek sokszor vitatkoznak olyan teológiai kérdéseken, mint az eszkatológia (Szentírás magyarázat), keresztség vagy bemerítés, elég –e egyszer megtérni és akkor már minden rendben van, vagy sem… Te mit mondasz, mi az, amin a legtöbbet vitáznak?*

**TODD**: A Biblia legvitatottabb témája a Szent Szellem keresztség, a nyelveken-szólás evidenciájával, bizonyítékával. Láttam, ahogy ez családokat, házasságokat, felekezeteket és egyházakat oszt meg. A nyelveken-szólás az, ami a legtöbb vitatkozást váltja ki az emberekből.

***BOB****: Miért, Todd, miért van ez?*

**TODD**: Úgy gondolom azért, mert az ördög pontosan jól tudja, hogy mekkora erő van benne, milyen hatalmas jelentősége és értéke van a szellemben történő imának. Minimalizálni akarja az ima hatását, és hogy az Egyházban a lehető legkevesebbszer kerüljön erre sor. Ezért pásztorok és szolgálók eléggé belemerültek abba, hogy saját véleményt alkossanak a nyelvi imáról. Ez pedig nagyon sokféleképpen szétválasztotta, megosztotta az Egyházat.

***BOB****: Nos, korábban említettem, hogy egykor egy Déli-Baptista lelkész voltál. Tudom, hogy az egész családod Déli-Baptista volt, abba születtél bele és úgy is nőttél fel, Déli-Baptista egyetemre kerültél, majd elvégezted a Déli-Baptista teológiát és Déli-Baptista Gyülekezet lelkésze lettél. Talán te vagy az, aki a legtávolabb álltál attól, hogy betöltsön téged a Szent Szellem és nyelveken-szólj. Valójában mi volt a véleményed erről a témáról?*

**TODD**: Ez egy nagyon jó kérdés. Pünkösd ellenes és anti-karizmatikus voltam, és határozottan nyelveken-szólás ellenes. Sőt, gúnyoltam azt. Teljesen megvetettem azokat, akik azt gyakorolták, és megtiltottam, hogy ez bármilyen módon vagy formában része legyen a Gyülekezetünknek. Teljesen elleneztem, mert azon a véleményen voltam, hogy az nem Istentől, hanem az ördögtől származik, és ha ezt gyakorlod, akkor érzelmileg gyenge vagy…

***BOB****: Hmmm.*

**TODD**: Igen, ezen a véleményen voltam. Elvégeztem a „Délnyugati Baptista Teológiai Szemináriumot” ami akkor a világ legnagyobb teológiai egyeteme volt, ami létezett. Szakterületem a bibliai nyelvek tanulmányozása lett és tényleg úgy éreztem, hogy a nyelveken való ima, nyelveken-szólás nem a napjainkra szól. Viszont egy rohamosan növekvő Gyülekezetet pásztoroltam, a Georgia állambeli Déli-Baptista Gyülekezetek közül az egyik leggyorsabban növekvő Gyülekezet volt. Azonban kb. 3,5 éven keresztül azon töprengtem, mialatt olvastam a Bibliát, hogy miért van az, hogy ami megtörtént a tanítványok életében, az az én életemben nem történik meg? A jelek és a csodák. És azt mondtam: „Istenem, meg akarom tudni a titkukat. Szeretném tudni, miért voltak képesek arra, hogy rátették a kezüket a betegekre, és látták azokat meggyógyulni. Én viszont még senkit sem láttam, hogy meggyógyult volna a szolgálatom során.”

***BOB****: Volt fogalmad arról, hogy ez abba az irányba fog terelni téged, hogy ahhoz, hogy meglegyen az neked is, mint a tanítványoknak, a Szent Szellem keresztségre van szükséged a nyelveken-szólás ajándékával?*

**TODD:** Nem, nem, egyáltalán nem. Egyáltalán nem. Csak azt akartam, hogy az Úr erőteljes módon használjon a szolgálatomban. Láttuk, hogy emberek százai nyernek üdvösséget, de egyáltalán nem láttuk azt az erődemonstrációt, amiről az Írások beszélnek – Isten Királyságának manifesztálódását. És azt mondtam: "Istenem, én akarom ezt.” És a szó szoros értelmében le kellett vennem a felekezeti szemüvegemet, mert egészen addig baptista szemszögből olvastam a Bibliát, és nagyon sok ember ezt teszi. Nagyon sok ember a Bibliát metodista vagy nazarénus szemüvegen keresztül olvassa, és mindent azokon a szűrőkön keresztül lát. És szó szerint, szemléltetésképpen is megtettem, ahogy levettem a szemüvegem, így vettem le a felekezeti szemüvegem is. Pedig annak megszerzése nekem nagyon sok pénzbe került. Dollár tízezreket költöttem azokra a felekezeti szemüvegekre, hogy a megfelelő teológiai képzésekben részesüljek. Majd ezeket letettem és azt mondtam: „Istenem, beszélnél hozzám úgy, mintha életemben most először olvasnám a Bibliát?

***BOB****: Oké. Tehát, nyitottá váltál arra, amit Isten tartogatott a számodra. Mikortól vált érzékelhetővé a számodra, hogy ez egyfajta vezetés abba az irányba? Hogy kezdtél el érdeklődni a Szent Szellem keresztség és a nyelvi ima, azaz nyelveken-szólás iránt?*

**TODD**: Ez is nagyon jó kérdés. Elkezdtem olvasni teológiailag nagyon színvonalasan képzett Pünkösdiektől könyveket és meghallgattam tőlük olyan hangfelvételeket is, amikben beszéltek a Szent Szellem keresztségről, majd olyan könyveket olvastam és hanganyagokat hallgattam, melyek teljes mértékben ezek ellen szólnak. Ők is magasan kvalifikált, nagy Gyülekezetek pásztorai voltak. Majd elkezdtem összehasonlítani a kettőt. Nos, mindkét oldalon nagyra értékelt és elismert emberek voltak, akik tanítottak, azonban azt éreztem, hogy annak az oldalnak, akik a Szent Szellem keresztség és a nyelveken-szólás mellett beszéltek, felőlük érzek is valamit, amire a bensőm vágyakozik. Azt mondtam magamban: ezek az emberek nem akárkik, biztos, hogy szándékosan nem akarnának félrevezetni tömegeket, kell, hogy legyen benne valami. Onnantól még másfél évembe került a kutatása ennek és minél inkább kutattam, annál inkább rájöttem, hogy ezeknek az embereknek hiteles szolgálatuk volt, hiteles karakterük, jellemük, így arra a következtetésre jutottam, hogy valami olyat tapasztaltak meg, amit én még soha nem éltem át.

***BOB****: Tehát eljutottál arra a pontra, hogy ténylegesen részt vettél egy pünkösdi lelkészekkel folytatott pünkösdi imaalkalmon, a célból, hogy megkapd a Szent Szellem keresztséget. Mi történt azon az alkalmon?*

**TODD**: Nos, eljutottam arra a pontra a kutatásom által, hogy tudtam, hogy a Szent Szellem keresztség autentikus, valóságos. És valaki meghívott erre az ima-alkalomra, és kizárólag azzal a céllal mentem, hogy betöltekezzek Szent Szellemmel, mert eljött az ideje és ez az igazi!

***BOB****: Ez számodra kissé kellemetlen lehetett...*

**TODD**: Ó, nagyon ideges voltam, izgultam…

***BOB****: Neked szokatlan szolgálat lehetett – egy Déli-Baptista lelkész számára.*

**TODD**: A legutolsó hely, ahová egy Déli-Baptista lelkész elmenne, az egy pünkösdi lelkészek imatalálkozója… A legutolsó hely lenne, de az éhségem oda vezetett. Ahogy odamentem, tudtam, hogy más emberként jövök majd ki onnan, bár pontosan nem tudtam, hogy is fog az majd kinézni. De tudtam, hogy szükségem van a Szent Szellem keresztségére és nem csak arra, hanem a nyelveken-szólásra is. Ahogy ott voltam az imaalkalmon, azt mondtam a pásztoroknak: „Rendben, készen állok!” Rám tették a kezüket és annyira csalódott voltam, mert akkor még semmi nem történt.

***BOB****: Todd, szavad ne feledd. A szünetről visszatérve, meg fogjuk tudni, mi akadályozta Toddot abban, hogy megkapja a Szent Szellem keresztség teljességét a nyelvi ima, nyelveken-szólás evidenciájával. Lehet téged is érdekel, hogy mi is az. Mindjárt visszajövünk.*

*Ismét üdvözlök mindenkit a „Van több” műsorában. Itt vagyok Todd Smith pásztorral, akivel arról beszélgettünk, hogy mi a legtöbb vitát kiváltó Bibliai téma. Ez pedig nem más, mint a Szent Szellem keresztsége, a nyelveken való ima, azaz nyelveken-szólás bizonyítékával. Lehet te, aki most nézel bennünket hallottál már a nyelveken-szólásról, de lehet hogy még nem. Ez nem más, mint az, hogy Isten Szelleme ad egy természetfölötti képességet neked arra, hogy olyan – számodra ismeretlen nyelven beszélj, amit lehet valaki más ért, te viszont soha nem tanultad azt, mivel Isten Szelleme az, aki beszél vagy imádkozik rajtad keresztül. Nos Todd, épp arról a pünkösdi imaalkalomról beszélgettünk, amire Déli-Baptista lelkipásztorként elmentél és úgy álltál ott, hogy „Oké, készen állok, meg akarom kapni a Szent Szellem keresztséget a nyelveken-szólás evidenciájával.” Kézrátétellel imádkoztak érted, de valahogy nem úgy történt, mint amire számítottál. Mi történt?*

**TODD**: Úgy tűnt, hogy valami leblokkolta, pedig annyira éhes és szomjas voltam mindarra, amit Isten számomra tartogatott. Úgy mentem el arra az imaalkalomra - hála Istennek-, hogy addig el nem megyek onnan, amíg meg nem változom. Rám tették a kezüket, és semmi nem történt, és akkor összetörtem. Annyira csalódott voltam. Arra gondoltam: én megtettem a magam részét, eljöttem ide, de semmi nem történt. Aztán a következőt csinálták. Elkezdtek engem körbejárni, mintha Jerikó falai lennék. Tudod, csak elkezdtek imádkozva járkálni körülöttem. És egy úriember megállt előttem és azt mondta: "Todd, meg kell térned az Úr előtt, bűnbánatra kell jutnod amiatt, hogy hamis tanokat, hamis doktrínát tanítottál és hittél el, méghozzá azt, hogy a Szent Szellem keresztség a nyelveken-szólás evidenciájával nem a napjainkra vonatkozik.”És azt válaszoltam: „Igazad van.” Tehát megvallottam, mindazon férfiak előtt. És azt mondtam az Úrnak: „Istenem, bocsáss meg nekem, hogy a Szent Szellem keresztség és a nyelveken-szólás ellen tanítottam, és hogy nem hittem ebben az értékes Bibliai igazságban.” És megbántam mindezt azok előtt a férfiak előtt. Aztán a mutatóujját a homlokom közepére tette, ő egy 140 kilós ember volt, aki úszott az izzadságban, csuromvizes volt. Egyszerűen csak ennyit mondott, „töltekezz be Szent Szellemmel!” Ez azután történt, hogy teljes bűnbánatra jutottam és megtértem. És ahogy az ujját a homlokomra tette és azt mondta: „töltekezz be Szent Szellemmel!” Bob, Isten ereje azonnal rám szállt. Abban a pillanatban a Szent Szellem rám szállt, és azonnal elkezdtem nyelveken beszélni. Azelőtt azt éreztem, mintha fojtogatnának, és mintha nem tudnék beszélni, mintha nem tudnám kifejezni magam. Alig tudtam lélegezni is. De miután bűnbánatra jutottam és megtértem és rám tette a kezét, husss, megtörtént! És megtapasztaltam a Szent Szellem keresztségét. És tudod milyen vicces volt az, hogy minden, amit Déli-Baptista lelkészként a szószékről a hallgatóságnak tanítottam, minden, ami ellen prédikáltam, az abban a pillanatban mind megtörtént velem. Kidőltem és hátraestem a Szent Szellemtől és más nyelveken szóltam, és mindeközben arra gondoltam, hogy a diakónusaim ezért meg fognak ölni.

***BOB****: Nos, hát volt egy kis bökkenő. Még mindig ennek a Déli-Baptista Gyülekezetnek voltál a pásztora, ahol ezrek tértek meg és ráadásul a kellős közepén voltatok egy építkezési projektnek, egy új imaház építésének. Hogy kezelted ezt a helyzetet?*

**TODD**: Nos, emlékszem, ahogy épp kifelé tartottam arról az imaalkalomról, az egyik pünkösdi pásztor azt mondta: „Most még ne mondd el a Gyülekezetednek, hogy mi történt veled, várj még vele egy kicsit…” Erre én: na de miért? Ez a leghihetetlenebb, legfantasztikusabb dolog, ami történt velem. Majd újra mondta: „Most még ne beszélj erről a baptistáknak...” A Szent Szellem keresztség azonban a nyelveken-szólás evidenciájával annyira megváltoztatott engem, hogy három héten belül egy tanítás-sorozatot indítottam a Déli-Baptista Gyülekezetemben, Isten dinamitjáról, ami nem más, mint a Szent Szellem. És ezt figyeld. 3 vagy 4 héten belül, kb. 75-100 Dél-Baptista Gyülekezeti tagom betöltekezett Szent Szellemmel, a nyelveken-szólás bizonyítékával együtt. De jött aztán az ellentámadás is, tíz hónapig maradtunk ott csupán, amikor azt tanácsolták nekünk, hogy keressünk más közösséget magunknak…

***BOB****: Tudtad, hogy ez így fog végződni?*

**TODD**: Nem, Bob, mert hittem, hogy ez a legjelentőségteljesebb találkozásom Istennel, melyet valaha is megtapasztaltam, a megtérésem után, és szenvedélyes szerelmese lettem Jézusnak. Nos, Déli-Baptista pásztorként, szerettem az Urat. De amikor megtapasztaltam a Szent Szellem teljességét, a Jézus iránti szeretetem átalakult azzá, hogy teljesen beleszerelmesedtem! A kettő között óriási a különbség. Addig csupán olvastam a Szentírást, a Szent Szellemmel való átélésem után viszont egy olyan szintre emelkedett ez, hogy minden, amit olvastam a Bibliából, az életre kelt, átéltem azt, amit olvasok! Akkora bátorság és erő lett a bensőmben, amit korábban sosem ismertem. És az imaéletemben robbanás lett! Csodálatos ezt átélni!

***BOB****: Most lehet, hogy néhány ember, aki nézi ezt az adást, úgy gondolja: "Na, hát jó neki.” Ez minden hívő számára lehetséges? Mindenki megkaphatja?*

**TODD**: Teljes mértékben! Amikor Jézus azt az instrukciót adta a tanítványoknak, hogy menjenek a Felházba, nem arra kérte őket, hogy kezdjék el a szolgálatukat, nem arra, hogy menjenek és máris az egész világon hirdessék az Evangéliumot, hanem majd akkor menjenek csak ki, amikor betöltekeznek erővel. A **Lukács 24:49**-ben azt mondja nekik: **„Én pedig el fogom küldeni hozzátok, akit Atyám megígért nektek, - a Szent Szellemet -, de amíg azt a mennyei erőt meg nem kapjátok, maradjatok itt, Jeruzsálemben!”** Ez az utasítás mindannyiunknak szól. Amikor megtérsz és befogadod a szívedbe Isten Szellemét, Ő ténylegesen belép a bensődbe és benned vesz lakozást! Onnantól ott lakik benned. De egészen más az, amikor leszáll rád a Szent Szellem és betölt erejével a szolgálatra. A Szent Szellem keresztség, sőt még a nyelveken-szólás is MINDEN EGYES HÍVŐ EMBER SZÁMÁRA VAN! Ez az, amin vitatkozni szoktak. De ez nemcsak a pünkösdieknek, vagy a karizmatikusoknak adatott, hanem minden egyes hívő keresztény embernek kellene nyelveken-szólnia, nyelveken imádkoznia.

***BOB****: Nos, beszéltünk a Szent Szellem keresztség és a nyelveken-szólás fogalmairól, különös tekintettel a nyelvi imára: léteznek különböző nyelvi imák, amiről az Újszövetség is beszél?*

**TODD**: Ó persze. A Biblia a nyelvek különböző fajtáiről beszél. És ez az, amit az emberek nem értenek. Én sem értettem. Egy kategóriába soroltam mindent, és ami a dobozon kívül maradt, azt eretnekségnek tartottam, vagy sehova sem tudtam besorolni vagy egyenesen démoninak hittem. Tehát mindannyian használjuk a különböző imanyelveket, a nyelvek ajándékát. Amikor valaki egy Gyülekezetben egy ismeretlen nyelven beszél, van olyan, hogy valaki tudja azt értelmezni a nyelvek-magyarázatának ajándékával. Ez egyik típusa csupán a nyelveknek, amit ha egy közösségben használunk, azt valaki a nyelvek-magyarázatával le tudja fordítani. De ezen felül Pál beszél más típusú nyelvekről is. Azt mondja az **1Kor.14:14**-ben, hogy **„amikor nyelveken imádkozom, a szellemem imádkozik, de az értelmem nem vesz részt benne.”** Ez teljesen eltér, különbözik a nyílvános helyen használt nyelvek imájától. Ez egy személyes nyelv. A privát imanyelvet a hívek az imaszobájukban szokták használni vagy bármikor bárhol, ahol egyedül vannak, akár autó-vezetés közben – nem az számít, hanem az, hogy ez az ő titkos nyelvük, amit csak maga az Úr ért. Ezzel a nyelvvel kommunikálnak az Úrral, imádkoznak Hozzá, imádatban énekelnek Neki. Maga Pál is mondja az **1Kor.14:15**-ben **„Imádkozom a szellememmel is, de az értelmemmel is. Dicséretet énekelek a szellememmel is, de énekelni fogok az értelmemmel is.”** Más szóval nem csupán nyelveken-szólunk, hanem nyelveken éneklünk is.

***BOB****: Todd, újra tartunk egy rövid szünetet. És mi a helyzet veled, aki nézed ezt a műsort? Érdekes ez számodra? Izgalmasnak tűnik? Remélem. Amikor visszajövünk, Todd megosztja velünk a nyelvi ima néhány áldását, előnyét. Sok ilyen van, sok áldása van a nyelveken-szólásnak. És ha nyitott vagy rá, akkor Todd imádkozni fog érted, hogy te is megkaphasd!*

*Üdvözöllek a „Van több” műsorában, vendégünk Todd Smith, és hamarosan belemegyünk a nyelveken való ima áldásaiba. Ez az egyetlen jele annak, hogy valaki megkapta a Szent Szellem keresztséget?*

**TODD**: Nem. De az ördög azt akarja, hogy kategóriákat állítsunk fel. A szentség azonban a Szent Szellem keresztségének egyik megnyilvánulása. Erő, bátorság és merészség kell a hitünkben ahhoz, hogy beszéljünk Krisztusról. Azok is a Szent Szellem keresztségének megnyilvánulásai.

***BOB****: Nos, Todd, én ismerek olyan embereket, és biztos vagyok abban, hogy te is, akiknek nagyon erős a hitük, akiket szívemből tisztelek, de ők nem beszélnek nyelveken. Nincs meg nekik a Szent Szellem keresztsége a nyelvek adományával. Ha ők nem beszélnek nyelveken, akkor csupán másodosztályú hívek, akik nem olyan jók, mint mások?*

**TODD**: Egyáltalán nem, erről szó sincs. Mindannyian rajta vagyunk az úton és próbáljuk felfedezni az igazságot. Ha valaki nem tapasztalta meg a Szent Szellem keresztségét, arra én azt szoktam mondani, hogy MÉG nem, és hisszük, hogy megfogják! De ez nem jelenti azt, hogy ők másodosztályúak lennének, vagy nem annyira szellemiek. Ez egyáltalán nem így van!

***BOB****: Oké. Nagyon sok áldás származik a nyelveken-szólásból és a nyelvek imáiból. Egy párat említsünk ezekből.*

**TODD**: Nos, ez az a pont, ahol az ördög szokás szerint bekavar, mert nem akarja, hogy a hívők nyelveken szóljanak! Ezért vált ki olyan sok vitát és ezért van, hogy táborokra oszlanak azok, akik mellette állnak és azok, akik ellene vannak. De az ördög az, aki ezt a megosztást okozta az Egyházon belül. Az egyik nagy haszna vagy előnye az, hogy akárhányszor nyelveken imádkozol, saját magad építed vele! A **Júdás 1:20** így szól: **„… imádkozzatok a Szent Szellem által - így épüljetek fel és erősítsétek meg magatokat hitben…”** Ez olyan, mintha építenéd vele az állóképességed, kitartásod, erőt ad a szellemi emberednek. **1Kor.14:4 „Aki a nyelveken szólás ajándékát használja, szellemileg erősíti és építi saját magát.”** A második, és talán ezt szeretem a legjobban, hogy minden egyes alkalommal, amikor imádkozol, Isten tökéletes akaratát imádkozod. A **Róma 8:26** azt mondja: **„Hasonlóképpen a Szent Szellem is segítségünkre siet abban, amiben erőtlenek vagyunk. Hiszen sokszor még azt sem tudjuk, hogy miért és hogyan imádkozzunk. A Szent Szellem azonban maga könyörög értünk, szavakkal ki sem fejezhető sóhajtásokkal.”** Más szavakkal, amikor nyelveken imádkozom, felszabadítom Isten tökéletes akaratát az életemben. De nemcsak a saját életemben, hanem a családom életében is. Mert amikor csupán anyanyelvünkön imádkozunk, Bob, csak azzal kapcsolatban imádkozunk, amiről tudomásunk van, amiknek tudatában vagyunk, ami a házastársunkkal, a gyermekeinkkel történik.

***BOB****: Ez az, amikor értelemmel imádkozunk.*

**TODD**: Így van, és ez kell is és gyönyörűséges. DE Isten Szelleme mindent tud, még azt is, hogy a házastársad milyen kísértésekkel néz szembe, és azokat a küzdelmeket, amiken a gyermekeid keresztülmennek. Isten Szelleme tudja, hogy van-e esetleg valaki, aki árthat a gyermekednek, akár egy részeg sofőr, aki az úton jön szembe és lehet, hogy a Szent Szellem indít és vezet arra, hogy imádkozz, és úgy lehetsz vele, de hát mit imádkozzak ki? „Imádkozz a gyermekedért.” Na de mit imádkozzam? Hát Uram, áldd meg őket! De Isten Szelleme tudja, imádkozd ezt... És így azonnal összekapcsolom a nyelvemet a szellememmel, és felszabadítom a nyelvi imámat. Mivel Pál azt mondja az **1Kor.14-14-ben: "Amikor nyelveken imádkozom, a szellemem imádkozik**." Majd azt mondja: **"Az értelmemmel is imádkozom, de a szellememmel is imádkozom.”** És ez Isten tökéletes akarata. Ezért arra buzdítom az embereket, hogy tegyék ezt. Minden nap, amikor felkelsz, legyen előtted egy fotó a családodról, esetleg a házastársadról vagy a gyermekedről és legalább három percig imádkozz megállás nélkül a Szent Szellemben. És ez egy gyönyörű dolog. Imádkozd ki mindazt az értelmeddel, amiről tudomásod van. De ezen felül lehetnek kísértések és küzdelmek, illetve belső, lelki problémák is, amikkel szembe kell nézniük. De csak imádkozz nyelveken a házastársadért, legalább napi három percig. Ez nem sok! 180 másodperc. Mégis, fel tudod így szabadítani Isten tökéletes akaratát. El nem tudnád képzelni, milyen kísértéseket, veszélyeket, ártó dolgokat tudsz megakadályozni, hogy azok ne érhessék őket, valamint bölcsességet szabadíthatsz fel az életükben. Ez az, amiért az ördög ez ellen harcol. Tudja, hogy a nyelvi imának micsoda ereje és hatalma van, és mit képes tenni az Egyházért Isten Királyságában.

***BOB****: Mi van, ha félek? Úgy értem, ha nem akarom megnyitni magam valami olyanra, ami nem biztos, hogy Istentől van? Mit lehet ezzel tenni?*

**TODD**: Folyton hallunk ilyet. Halljuk, ahogy az emberek azt mondják, attól tartok, hogy ezáltal démont kapok. Ilyenkor azt mondjuk az embereknek: Nézzük meg, mi áll a Szentírásban, mert Jézus foglalkozik ezzel. **Lukács 11:13 „Ha tehát ti gonosz létetekre tudtok gyermekeiteknek jó ajándékokat adni, mennyivel inkább ad mennyei Atyátok Szent Szellemet azoknak, akik kérik tőle?"** Ha kenyeret kérünk az Úrtól, Ő nem fog követ adni nekünk! Tehát ha a szívünk arra vágyik, hogy sokkal bensőségesebben megismerjük Őt és olyan hatalomban járjunk, amit még nem ismertünk, és ha az Atyához megyünk, és azt mondjuk: „Jézus, én többet akarok Belőled, azt szeretném, hogy ezzel az értékes képességgel természetfeletti módon tudjak kommunikálni Veled.” Akkor teljes mértékben esélytelen, hogy az ördög belépjen és beavatkozzon. Mennyei Atyánk vágyakozik arra, hogy jobban megismerjük Őt és jobban kommunikáljunk vele.

***BOB****: Oké, most pedig Todd, úgy hiszem, jelenleg sokan néznek bennünket és azt mondják: „Rendben, én készen állok. Szeretném megkapni.” Belenéznél 1-2 percig a kamerába és imádkoznál velük? Meg fogja őket döbbenteni, amikor megkapják a Szent Szellem keresztségét!*

**TODD**: Igen. Szeretnélek biztatni, hogy most nagyon jó helyen vagy. A legjobb helyen vagy, mert éhség gerjedt fel benned, ami által arra vágyakozol, hogy jobban megismerd Istent, és arra vágysz, hogy a Szent Szellemnek olyan részeit is megismerd, amit eddig még nem ismertél. Ha egy kávézóba mész, ott kiválaszthatod, mit szeretnél és mit nem. Nos, ez nem ilyen! Itt úgy működik, ha a Szent Szellemet akarod, Ő együtt jön a nyelveken-szólás adományával! Lehet, néhányan küszködtök ezzel és azt mondjátok, de hogyan imádkozzak szellemben? Kérd a Szent Szellemet, hogy kereszteljen meg tüzével, merítsen be tüzébe, és ahogy a Szent Szellem leszáll rád, szabadítsd fel ezt az imanyelvet a szellemedből. Ez nem az értelmedből fog jönni, hanem a szellemedből, mivel Pál azt mondja: amikor nyelveken imádkozom, a szellemem imádkozik. Szó szerint össze kell kötnöd a nyelved a szellemeddel. Ez olyan, mint amikor besétálsz egy terembe és felkapcsolod a villanyt, majd lekapcsolod. Amikor az anyanyelvemen imádkozom, a nyelvem az elmémmel van összekötve. De amikor a Szent Szellem nyelvén imádkozom, a nyelvem a szellememmel van összeköttetésben. Szó szerint azt mondhatod Istennek: „a szellememből nyelveken fogok imádkozni!” Hadd bátorítsalak most arra, hogy imádkozz most ezzel a természetfeletti ima-nyelvvel. Én pedig veled együtt fogok imádkozni. Szeretném, ha hangosan felszabadítanád ezt a nyelvet, és ahogy megnyitod a te szádat, az Úr betölti azt és adja neked a szavakat. (Nyelveken imádkozik.) Köszönöm Úr Jézus, hogy megáldod a népedet. A Szent Szellem száll most rád. (Nyelveken imádkozik.) Gyerünk, fogadd el! Szabadítsd fel! Kapcsold most össze a nyelvedet a szellemeddel, a szellemi embereddel. (Nyelveken imádkozik.) Ne félj! Engedd ki! Engedd, hogy jöjjön! (Nyelveken imádkozik.) Nagyon jó! Folytasd! Folytasd! A Jézus nevében a Szent Szellem száll most rád. Ő most betölt téged! (Nyelveken imádkozik.)

***BOB****: Ahogy a műsorunk véget ér, te ne hagyd abba, hanem folytasd! Folytasd ennek az ajándéknak a használatát! És ha még mindig bizonytalan vagy, csak kérd Istent, hogy vezessen. Nyisd meg magad Előtte és Ő minden ajándékot, ami számodra van, azt szellemben meg fogja adni. És ha még nem ismered Istent, Ő maga a legjobb ajándék, az összes közül. Az üdvösség, Yeshua, azaz Jézus által. Ő a Páska Bárány. Ma van az üdvösséged napja! Köszönöm, hogy velünk voltál, a legközelebbi viszont látásra a „Van több” műsorunkban.*